Peste 15.200 de şomeri erau înregistraţi, la sfârşitul lunii decembrie, în evidenţele Agenţiei Municipale pentru Ocuparea Forţei de Muncă Bucureşti (AMOFM), rata şomajului fiind de 1.28%, se arată într-un comunicat remis Redacţiei noastre.

Potrivitsursei citate, din numărul total de şomeri înregistraţi în Capitală - 15.248 de persoane - mai mult de jumătate erau femei, respectiv 8.120.

"Din totalul de 15.248 persoane înregistrate în evidenţele AMOFM Bucureşti, 1.784 erau beneficiari de indemnizaţie de şomaj, iar 13.464 erau şomeri neindemnizaţi. În ceea ce priveşte mediul de rezidenţă, 0 şomeri provin din mediul rural şi 15.248 sunt din mediul urban", precizează sursa citată.

Şomerii cu studii liceale au ponderea cea mai mare în totalul şomerilor înregistraţi în evidenţele AMOFM Bucureşti (34,20%), urmaţi de cei cu studii superioare (27,79%), iar 17,71% au absolvit şcoala profesională/de arte şi meserii. Şomerii cu nivel de studii gimnaziale reprezintă 17,35% din totalul şomerilor înregistraţi, cei cu studii postliceale sunt 1,90%, iar cei cu studii primare şi fără studii, 1,05%.

De asemenea, structura şomerilor înregistraţi pe nivel de ocupabilitate, stabilit prin profilare, se prezintă astfel: 2.056 persoane foarte greu ocupabile, 4.796 greu ocupabile, 4.394 mediu ocupabile, iar 4.002 sunt persoane uşor ocupabile.